Θέμα: Modern Greek Language (Secondary School)
Ερώτηση: Εκδρομή στην ορεινή Πελοπόννησο. Τα Λαγκάδια είναι ένα χωριό κυριολεκτικά κρεμασμένο από το βουνό, χτισμένο σε τρία επίπεδα. Τα πέτρινα σπίτια του οικοδομήθηκαν με μια πολύ ιδιαίτερη τεχνική. Πρόκειται για τετραώροφα αρχοντικά σκαρφαλωμένα πάνω στο βράχο με σκεπαστές αυλές. Τα καλντερίμια* θυμίζουν χωριό σε νησί, ενώ πέτρινα μονοπάτια και αμέτρητα σκαλιά ενώνουν τα διαφορετικά επίπεδα μεταξύ τους και κάνουν εξαντλητική την ανάβαση. Οι εκκλησίες του χωριού είναι επίσης πέτρινες και πολύ μικρές για ορθόδοξοι ναοί. Η μία, μάλιστα, που είναι πάνω από το νεκροταφείο, μοιάζει πιο πολύ με σπίτι ή με αποθήκη. Είναι από τις πιο ενδιαφέρουσες εκκλησίες που έχω δει. Το ίδιο συμβαίνει και με το χωριό. Μπορεί να μην έχει και πολλά πράγματα να κάνεις, αν δεν σου αρέσουν οι περιπλανήσεις στις φυσικές ομορφιές και η ησυχία, αλλά είναι καλοδιατηρημένο και ελάχιστα τουριστικό. Στα Λαγκάδια ζουν πλέον καμιά 350αριά άνθρωποι. Έχουν φύγει όλοι για την Αθήνα και το εξωτερικό, κυρίως μετανάστες σε Αμερική και Αυστραλία. Στην ακμή του όμως το χωριό είχε 7.000 κατοίκους, τότε που οι περίφημοι Λαγκαδινοί χτίστες και μάστορες της πέτρας κατασκεύαζαν σε όλη την Πελοπόννησο σπίτια, γεφύρια, σχολεία και εκκλησίες. Τα πιο πολλά μαγαζιά είναι απλωμένα πάνω στον κεντρικό δρόμο. Πουλούν κυρίως τοπικά προϊόντα, όπως μέλι, μαρμελάδες, γλυκά του κουταλιού και ζυμαρικά. Γενικά στην Αρκαδία και την Ηλεία τα ντόπια "σπιτικά" ζυμαρικά υπάρχουν σε υπερβολικά μεγάλες ποσότητες, τόσα πολλά που ανταγωνίζονται άνετα τα ζυμαρικά των ιταλικών πόλεων. Από την άλλη πλευρά στα εστιατόρια του χωριού βρίσκεις παντού κρέατα, πολλά κρέατα: αγριογούρουνο, ελάφι, χοιρινό, αρνίσια παϊδάκια, λουκάνικα και παστά τηγανισμένα μαζί με αυγά. Μετά το φαγητό κάναμε μια μεγάλη βόλτα προς το ρέμα, μέσα από το ελατόδασος, από ένα μονοπάτι στην άκρη του γκρεμού. Η μόνη απροσδόκητη συνάντηση που είχαμε ήταν με μια προβατίνα, η οποία στεκόταν καμαρωτή στη μέση του μονοπατιού, περιμένοντας να της αδειάσουμε τον δρόμο για να συνεχίσει την πορεία της. Δεν μετακινηθήκαμε, την κοιτάζαμε σαν χαμένοι. Αφού περίμενε για κανένα δεκάλεπτο να κάνουμε την πρώτη κίνηση, αποφάσισε να κάνει μεταβολή και να φύγει τρέχοντας. *μικρά πέτρινα δρομάκια. Αντλήθηκε από https://www.lifo.gr/tropos-zois/travel/mia-kyriaki-stin-arhaia-olympia-kai-trigyro και διασκευάστηκε για τις ανάγκες της εξέτασης. Δεδομένου του παραπάνω κειμένου, ποια επιλογή συμπληρώνει σωστά την παρακάτω πρόταση;. Το χωριό Λαγκάδια είναι
Επιλογές:
ιδιαίτερα τουριστικό χωριό
χτισμένο σε τρία επίπεδα
σε νησί
Σωστή απάντηση (αριθμός επιλογής, από 0): 1